NARIADENIE KOMISIE (ES) č. 401/2006
z 23. februára 2006,
ktorým sa stanovujú metódy odberu vzoriek a analytické metódy na úradnú kontrolu hodnôt mykotoxínov v potravinách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných za účelom zabezpečenia overenia dodržiavania potravinového a krmivového práva a predpisov o zdraví zvierat a o starostlivosti o zvieratá (1), najmä na článok 11 ods. 4,
keďže:
(1)
V nariadení Komisie (ES) č. 466/2001 z 8. marca 2001, ktorým sa stanovujú maximálne hodnoty obsahu niektorých cudzorodých látok v potravinách (2), sa stanovujú maximálne limity pre určité mykotoxíny v určitých potravinách.
(2)
Odber vzoriek zohráva rozhodujúcu úlohu v presnosti stanovenia hodnôt mykotoxínov, ktoré sú rozložené v dávke veľmi heterogénne. Je preto nutné stanoviť všeobecné kritériá, ktoré by mala metóda odberu vzoriek spĺňať.
(3)
Je tiež nutné stanoviť všeobecné kritériá, ktorá má spĺňať analytická metóda, aby sa zabezpečilo, že kontrolné laboratóriá budú používať analytické metódy s porovnateľnými úrovňami spoľahlivosti.
(4)
V smernici Komisie 98/53/ES zo 16. júla 1998 ustanovujúcej metódy odberu vzoriek a metódy analýzy pre úradnú kontrolu hodnôt určitých cudzorodých látok v potravinách (3) sa stanovujú spôsoby odberu vzoriek a kritériá spoľahlivosti pre analytické metódy, ktoré sa majú používať na úradné kontroly hodnôt aflatoxínov v potravinách.
(5)
V smernici Komisie 2002/26/ES z 13. marca 2002, ktorou sa stanovujú spôsoby odoberania vzoriek a analytické metódy pre úradnú kontrolu hladín ochratoxínu A v potravinách (4), v smernici Komisie 2003/78/ES z 11. augusta 2003, ktorou sa stanovujú postupy odberu vzoriek a metódy analýzy na úradnú kontrolu hladín patulínu v potravinách (5) a v smernici Komisie 2005/38/ES zo 6. júna 2005, ktorou sa stanovujú metódy odberu vzoriek a analytické metódy na úradnú kontrolu hodnôt toxínov Fusarium v potravinách (6), sa podobne stanovujú metódy odberu vzoriek a kritériá spoľahlivosti jednotlivo pre ochratoxín A, patulín a toxíny Fusarium.
(6)
Vždy, keď je to možné, je vhodné na kontrolu mykotoxínov v tom istom produkte používať rovnakú metódu odberu vzoriek. Metódy odberu vzoriek a kritéria spoľahlivosti pre analytické metódy, ktoré sa majú použiť na úradnú kontrolu všetkých mykotoxínov, by sa preto mali zhrnúť do jediného právneho aktu, aby sa mohli ľahšie uplatňovať.
(7)
Aflatoxíny sú v dávke rozložené veľmi heterogénne, najmä v dávke potravinových produktov s väčšou veľkosťou častíc, akými sú sušené figy alebo arašidy. Aby sa dosiahla rovnaká reprezentatívnosť je potrebné, aby v prípade dávok s potravinovými produktmi s väčšou veľkosťou častíc bola hmotnosť súhrnnej vzorky vyššia, ako v prípade dávok potravinových produktov s menšou veľkosťou častíc. Keďže rozloženie mykotoxínov v spracovaných výrobkoch je obvykle menej heterogénne ako v nespracovaných obilných výrobkoch, je pre spracované výrobky vhodné stanoviť jednoduchšie opatrenia na odber vzoriek.
(8)
Smernice 98/53/ES, 2002/26/ES, 2003/78/ES a 2005/38/ES by sa preto mali zrušiť.
(9)
Je vhodné, aby sa dátum uplatňovania tohto nariadenia zhodoval s dátumom uplatňovania nariadenia Komisie (ES) č. 856/2005 zo 6. júna 2005, ktorým sa mení a dopĺňa nariadenie (ES) č. 466/2001, pokiaľ ide o toxíny Fusarium.
(10)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Odber vzoriek na úradnú kontrolu hodnôt mykotoxínov v potravinách sa vykonáva v súlade s metódami stanovenými v prílohe I.
Článok 2
Príprava vzoriek a analytické metódy používané na úradnú kontrolu hodnôt mykotoxínov v potravinách sú v súlade s kritériami stanovenými v prílohe II.
Článok 3
Smernice 98/53/ES, 2002/26/ES, 2003/78/ES a 2005/38/ES sa rušia.
Odkazy na zrušené smernice sa považujú za odkazy na toto nariadenie.
Článok 4
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. júla 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. februára 2006